Sagunt iniciarà demà la implantació de pictogrames en els passos de vianants
06 de març 2020

![](/media/vm5n04qs/83_c_ejemplo-pictogramas.jpg)  
  

L'Ajuntament de Sagunt iniciarà demà la implantació de pictogrames en passos de vianants de la ciutat. . Concretament, la primera ubicació serà el pas de vianants ubicat a la porta del CEIP Maestro Tarrazona del Port de Sagunt, i la pintada simbòlica es realitzarà a les 10.30 hores. Esta iniciativa, en la qual col·labora el departament de Mobilitat Urbana de l'Ajuntament de Sagunt i el d'Esports, es durà a terme després de signar un acord amb l'Associació TEAvial, a través de la mediació d'AVOCAM. Els passos de vianants amb pictogrames formen part d'un projecte municipal que pretén convertir la ciutat en un espai accessible i amigable per a tots i totes.

  

El regidor de Mobilitat Urbana, Javier Raro, ha indicat que es tracta d'una experiència a través de la qual els ajuntaments estan adaptant els passos de vianants per a fer-los més inclusius traçant uns pictogrames blaus, un color que simbolitza l'autisme, sobre les bandes blanques i, d'esta manera, facilitar a les persones amb Trastorn de l'Espectre Autista (TEA) que puguen comprendre les normes bàsiques de trànsit.

  

L'inici de la implantació dels pictogrames és la culminació d'un treball que es va iniciar el mes d'octubre passat quan l'associació AVOCAM va contactar amb el departament de Mobilitat Urbana per a presentar el projecte. Va ser llavors quan es van iniciar les converses amb TEAvial, associació amb la qual el 10 de desembre de 2019 es va signar l'acord de col·laboració que permetrà que els pictogrames arriben als carrers de la ciutat.

  

Finalment, serà demà quan es faça la primera pintada simbòlica en un dels passos de vianants situats al Port de Sagunt. El passat 15 de febrer, amb motiu de la celebració de la ‘Gimcana aquàtica per la inclusió’, es van implantar pictogrames en les tres piscines municipals amb l'objectiu de fer-les accessibles a persones amb TEA.​

*   [](http://www.facebook.com/sharer.php?u=https://aytosagunto.es/va/actualitat/sagunt-iniciara-dema-la-implantacio-de-pictogrames-en-els-passos-de-vianants/ "Facebook")
*   [](http://twitter.com/share?url=https://aytosagunto.es/va/actualitat/sagunt-iniciara-dema-la-implantacio-de-pictogrames-en-els-passos-de-vianants/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-iniciara-dema-la-implantacio-de-pictogrames-en-els-passos-de-vianants/ "Linked In")
*   [](mailto:?body=https://aytosagunto.es/va/actualitat/sagunt-iniciara-dema-la-implantacio-de-pictogrames-en-els-passos-de-vianants/)